আত্মীয়ের বাড়ি থেকে ফেরার সময়ে মোটরবাইক দুর্ঘটনায় মৃত্যু হল তিন ছাত্রের। ট্রাকের সঙ্গে বাইকের মুখোমুখি সংঘর্ষে ঘটনাস্থলেই মৃত্যু হয় তাদের। এই মর্মান্তিক ঘটনাটি ঘটেছে বুধবার সকালে উত্তর দিনাজপুর জেলার কানকি এলাকায়। মৃতেরা প্রত্যেকেই এক পরিবারের সদস্য। ঘটনায় শোকের ছায়া নেমে এসেছে বাড়িতে। 
পুলিশসূত্রে জানা গিয়েছে, ৬ নভেম্বর কানকিতে এক আত্মীয়ের বাড়িতে জন্মদিনের অনুষ্ঠানে গিয়েছিল গোয়ালপোখর থানার সোলপাড়ার বাসিন্দা রবীন্দ্রনাথ সরকার, তাঁর ভাই শিবু সরকার ও তাঁদের এক আত্মীয় সুদর্শন মণ্ডল। এদিন সকাল দশটা নাগাদ তারা তিনজনে একটি মোটরবাইকে চেপে বাড়ির উদ্দেশে রওনা হয়। ৩১ নম্বর জাতীয় সড়কে কানকি পুলিশ ফাঁড়ির সামনে একটি লরির সঙ্গে তাঁদের মোটরবাইকের মুখোমুখি সংঘর্ষ হলে ঘটনাস্থলেই মৃত্যু হয় তিনজনের। 
প্রত্যক্ষদর্শীদের মতে, তাড়াতাড়ি ফেরার জন্য বেআইনিভাবে ভুল লেন ধরে বাইক চালাচ্ছিল তিন ছাত্র। উপরন্তু, তাদের কারোরই লাইসেন্স ছিল না। কারণ প্রত্যেকের বয়সই ১৮ বছরের কম।
 
মৃত ছাত্রদের প্রতিবেশী তথা জেলা পরিষদ সদস্য (কংগ্রেস) ভোলানাথ বিশ্বাস জানিয়েছেন, “লাইসেন্স নেই জেনেও তাদের অভিভাবকরা বাইক চালানোর অনুমতি দিয়েই আসল অন্যায়টি করেছেন।’’

এই বিষয়ে অন্যান্য খবর

সত্য সেলুকাস, কী বিচিত্র এই ডেথ সার্টিফিকেট!


জেলাশাসক আয়েষা রানী এই ঘটনা প্রসঙ্গে জানান, “সেফ ড্রাইভ সেভ লাইফ’-এই স্লোগানের মাধ্যমে জেলাজুড়ে লাগাতার সচেতনতা চালানো চলছে। কিন্তুঅভিভাবকরাই যদি নিজের সন্তানদের লাইসেন্স না হতেই মোটরবাইক দিয়ে দেন, তাহলে আমাদের কাজ আরও কঠিন হয়ে পড়ে। এবার থেকে এই ধরনের নাবালকদের বাইক চালানোর বিরুদ্ধে বিশেষ অভিযান শুরু করা হবে। এদের ধরার পরে তাদের অভিভাবকদের বিরুদ্ধেও ব্যবস্থা নেওয়া হবে।’’
পুলিশ সুপার শ্যাম সিংহ জানিয়েছেন, “নাবালকদের এই বেপরোয়া বাইক চালানো বন্ধ করতেই হবে। আমরা অবিলম্বে অভিযান শুরু করছি। অনূর্ধ্ব ১৮ কারোর হাতে গাড়ি ছেড়ে দিলে অভিভাবকদের ড্রাইভিং লাইসেন্সও বাতিল করে দেওয়া হবে।’’